Polisieman doodgeskiet tydens rooftogArgieffoto: SAPD Die rooftog het Woensdag omstreeks 07:30 by ŉ winkel in die Vosloorus Crossing-winkelsentrum plaasgevind. Volgens die polisie het twee beamptes patrollie in die gebied gedoen en was nie bewus van die rooftog nie. Die beamptes het toevallig op die groep rowers afgekom waarna die rowers op die beamptes losgebrand het. Volgens die polisie is een van die beamptes noodlottig gewond. Sy kollega is nie beseer nie, maar was erg geskok en is na ŉ nabygeleë hospitaal geneem vir behandeling. Die verdagtes het gevlug in ŉ silwer Nissan Tiida en ŉ wit Audi A4. Die Tiida is later in Vosloorus gevind. Die polisie het gesê daar is vermoedelik ses verdagtes. Beeldmateriaal van kringtelevisiekameras word intussen ondersoek om die rowers te probeer identifiseer. Lt.genl. Lesetja Mothiba, polisiekommissaris in Gauteng, het ŉ beroep gedoen op gemeenskappe om die polisie by te staan in die stryd teen misdaad. Enigiemand met inligting word versoek om 082 313 8299 of 082 444 4354 te skakel.